འཇམ་དབྱངས་མཁྱེན་བརྩེའི་དབང་པོའི་མཚན་གཞན་ལ་བཀའ་བབ་བདུན་ལྡན་པདྨ་འོད་གསལ་མདོ་སྔགས་གླིང་བ་ཞེས་པ་ལྟར།ཁོ་རང་གཏེར་སྟོན་པ་ཞིག་ཡིན་པའི་ཆ་ནས་བཀའ་བབ་བདུན་ལྡན་གྱི་གཏེར་བཏོན་ཡོད་དེ།དབུས་གཙང་དུ་འབད་པ་ལྷུར་ལེན་བྱས་ནས་ཐོས་པ་རྒྱ་མཚོའི་ཕ་རོལ་དུ་ཕྱིན་པ་མ་ཟད།སྒོམ་སྒྲུབ་ཚད་དུ་འཁྱོལ་བས་ཉམས་རྟོགས་ཀྱི་ཡོན་ཏན་བླ་མ་མེད་པ་འཕེལ་ཏེ།གུ་རུ་མཚོ་སྐྱེས་རྡོ་རྗེའི་དགོངས་པས་བྱིན་གྱིས་བརླབས་ཤིང་བརྡའི་དབང་བསྐུར་དབུགས་དབྱུང་གིས་མདོ་རྒྱུད་གསར་རྙིང་བཀའ་གཏེར་སྨིན་གྲོལ་རྒྱབ་རྟེན་དང་བཅས་པ་འཆད་སྤེལ་གྱི་བཀའ་བབ་དང་།གནས་བྲག་དམར་མགྲིན་བཟང་དང་།འདམ་ཤོད་སྙིང་དྲུང་།གཏེར་ཀླུང་པད་མ་ཤེལ་རི་སོགས་ནས་གཏེར་སྒྲོམ་སྤྱན་དྲངས་པ་བཅས་གཏེར་གྱི་བཀའ་བབ་དང་།བརྡ་ཡིག་སྤྱན་ལམ་དུ་ཤར་བ་དང་དགོངས་ཀློང་དུ་གསལ་བ་གཏན་ལ་ཕབ་ཅིང་།གུ་རུ་རིན་པོ་ཆེའི་གཏེར་སྟོན་སོ་སོའི་སྐུའི་རྣམ་པས་དབང་ཁྲིད་ཆིག་རྫོགས་སུ་བསྩལ་བས་ཡང་གཏེར་ཉེ་བརྒྱུད་ཀྱི་བཀའ་བབ་དང་།རིགས་བདག་ཡི་དམ་སོ་སོའི་ཞལ་གཟིགས་ཤིང་བྱིན་གྱིས་བརླབས་པའི་མཐུ་ལས་རྒྱུད་དང་དབྱེར་མེད་པའི་།རྡོ་རྗེའི་ཚིག་ཐོས་བྱུང་དུ་བབ་པ་ཟབ་མོ་དགོངས་པའི་གཏེར་གྱི་བཀའ་བབ་དང་།སྔོན་གྱི་གནས་དུས་རྗེས་སུ་དྲན་པ་ལ་བརྟེན་ནས་ཆོས་སྐོར་གཏན་ལ་ཕབ་པ་རྗེས་དྲན་ཆོས་བཀའི་བཀའ་བབ་དང་།གཞན་ཡང་དག་སྣང་གི་བཀའ་བབ་དང་།སྙན་བརྒྱུད་ཀྱི་བཀའ་བབ་བཅས་ཁྱད་པར་གྱི་བཀའ་བབ་ཆེན་པོ་དེ་དག་དང་ལྡནཞེས་པ་ལྟར་བཀའ་བབས་བདུན་ལྡན་གཏེར་ནས་བཏོན་ཏེ་རྙིང་མའི་གྲུབ་མཐའ་ལ་མཛད་རྗེས་ཆེན་པོ་བཞག་པ་དང་།རྙིང་མའི་གྲུབ་མཐའི་ཕྱོགས་ནས་ཀྱང་རྗེ་ཁོང་ཉིད་བླ་མར་ངོས་འཛིན་བྱེད་པ་རེད།